KIRJALLINEN KYSYMYS E-1095/01

esittäjä(t): Bart Staes (Verts/ALE) komissiolle

(6. huhtikuuta 2001)

Aihe: Luontotyyppidirektiivin mukainen tiedottaminen

Vastauksessaan kysymykseen E-0165/01(1) komissio tiedottaa, että se on antanut kaksi luontotyyppidirektiivin 6 artiklan 4 kohdan soveltamista koskevaa lausuntoa. Sen lisäksi komissio on saanut jäsenvaltioilta useita ilmoituksia toimista alueilla, joita ei (vielä) ole osoitettu Natura 2000 -kohteiksi. Komissio ei kuitenkaan ole vielä saanut valmiiksi virallisia vastauksiaan kyseisiin ilmoituksiin.

Voiko komissio toimittaa minulle jäsenvaltioilta saamansa ilmoitukset toimista alueilla, joita ei (vielä) ole osoitettu Natura 2000 -kohteiksi?

(1) EYVL C 187 E, 3.7.2001, s. 197.

Margot Wallströmin komission puolesta antama yhteinen vastaus kirjallisiin kysymyksiin E-1095/01 ja E-1096/01

(13. kesäkuuta 2001)

Komissio ei ole ryhtynyt mihinkään virallisiin toimiin saatuaan jäsenvaltioilta ilmoitukset toimista tai suunnitelmista alueilla, joita ei (vielä) ole osoitettu Natura 2000 -kohteiksi. Koska komissio pysyy kannassaan, että alueen liittämisen osaksi Natura 2000 -verkostoa tulisi olla ensimmäinen vaihe luontotyyppidirektiivin (luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettu neuvoston direktiivi 92/43/ETY(1)) 6 artiklan soveltamisessa, se ei ole pitänyt virallista kirjaa ilmoituksista, jotka koskevat muita kuin Natura 2000 -verkostoon kuuluvia alueita.

Natura 2000 -verkostoon kuuluu kahdentyyppisiä alueita: lintudirektiivin (luonnonvaraisten lintujen suojelusta 2 päivänä huhtikuuta 1979 annettu neuvoston direktiivi 79/409/ETY(2)) mukaisia erityissuojelualueita sekä erityisten suojelutoimien alueita, jotka jäsenvaltiot hyväksyvät sen jälkeen, kun ne on valittu ehdotuksista yhteisön tärkeinä pitämiksi alueiksi. Nämä ehdotusluettelot on laadittu jokaiselle yhteisön kuudesta luonnonmaantieteellisestä alueesta luontotyyppidirektiivin ja erityisesti sen liitteen III säännösten mukaisesti.

Täydellinen luettelo jäsenvaltioiden erityissuojelualueista on Web-sivulla http://europa.eu.int/comm/ environment/nature/natura.htm, jossa ovat myös kaikki muut Natura 2000 -verkoston perustamista ja johtamista koskevat olennaiset tiedot.

Jäsenvaltiot eivät ole vielä toimittaneet komissiolle luontotyyppidirektiivin määräysten mukaista täydellistä luetteloa yhdenkään yhteisön luonnonmaantieteellisen alueen ehdotuksista yhteisön tärkeinä pitämiksi alueiksi. Tämä tarkoittaa, että yksikään jäsenvaltio ei ole vielä hyväksynyt yhtään erityisten suojelutoimien aluetta.

Komissiolla on tällä hetkellä (toistaiseksi vielä vaillinaiset) luettelot jäsenvaltioiden ilmoittamista ehdotuksista yhteisön tärkeinä pitämiksi alueiksi niillä luonnonmaantieteellisillä alueilla, joille kunkin valtion alue ulottuu. Näitä asiakirjoja koskee tekijäsääntö, josta määrätään erikseen komission 8 päivänä helmikuuta 1994 päätöksellään hyväksymissä tiedonsaantioikeutta neuvoston ja komission asiakirjoista koskevissa käytännesäännöissä. Arvoisan parlamentin jäsenen olisi tämän vuoksi pyydettävä ne nähtäväkseen suoraan niiden laatijoilta. Erityissuojelualueluettelot tulevat julkisiksi heti, kun jäsenvaltiot ovat ne hyväksyneet, mutta ehdotuksia yhteisön tärkeinä pitämiksi alueiksi koskevien julkaisemattomien tietojen antamisesta vastaavat yksin jäsenvaltiot niiden laatijoina.

Edellä lueteltujen syiden vuoksi komission on kehotettava arvoisaa jäsentä kääntymään jäsenvaltioiden puoleen asioissa, jotka koskevat niiden tekemiä ehdotuksia Natura 2000 -verkoston alueiksi.

(1) EYVL L 206, 22.7.1992.

(2) EYVL L 103, 25.4.1979.